**De ce?**

*Lucian Cazacu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De ce să-mi fie teamă de zilele ce dor,

Când știu că niciodată înfrânt n-am fost de ele?

De ce să tremur iarăși sub umbra unui nor,

Când El trimite soare și-n gândurile mele?

De ce să port stigmatul soldatului învins

În lupta pentru viață, sub lovitura morții,

Când știu că peste toate, eu cred și sunt convins,

Veghează-al meu Părinte, și nu-s în voia sorții!

De ce să-mi plec urechea spre șoapte ce ucid

Și frâng în deznădejde fărâma de voință,

Când știu că-n El pot totul, de aceea și decid

Să merg tot înainte pe drumul de credință!